Document ID: 32012R1149

32012R1149
L 333/40
SLUŽBENI LIST EUROPSKE UNIJE
UREDBA KOMISIJE (EU) br. 1149/2012
od 4. prosinca 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe ekstrakata ružmarina (E 392) u nadjevima za punjenu suhu tjesteninu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani i njihovi uvjeti uporabe.
(2)
Taj popis se može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, popis prehrambenih aditiva Unije može se ažurirati na inicijativu Komisije ili na temelju zahtjeva.
(4)
Podnesen je zahtjev za odobrenje za uporabu uporabe ekstrakata ružmarina (E 392) kao antioksidansa u nadjevima za punjenu suhu tjesteninu i stavljen je na raspolaganje državama članicama.
(5)
Antioksidansi su tvari koje štite hranu od kvarenja uzrokovanog oksidacijom, kao što su užeglost masnoća i promjene boje. Ekstrakti ružmarina (E 392) koji se koriste u nadjevima za punjenu suhu tjesteninu poboljšavaju stabilnost masti i ulja u receptu (npr. biljnog ulja, masnoća u mesu, siru i mliječnim proizvodima) tijekom cijelog roka valjanosti proizvoda. Okus punjene suhe tjestenine stabilniji je bez organoleptičkih nedostataka i promjena okusa uzrokovanih oksidacijom masnoća.
(6)
Europska agencija za sigurnost hrane ocijenila je uporabu ekstrakata ružmarina kao prehrambenog aditiva (3). Na temelju granica sigurne uporabe koje se utvrđuju korištenjem NOAEL-a (4) iz različitih studija u kojima su NOAEL-i općenito bili najveće ispitane doze, i koristeći konzervativne procjene izloženosti putem hrane, zaključeno je da uporaba ekstrakata ružmarina opisana u znanstvenom mišljenju za predložene primjene i razine korištenja ne predstavlja sigurnosni rizik. Dodatni unos zbog nove uporabe u nadjevima za suhu tjesteninu ne doprinosi značajno sveukupnom unosu. Stoga je prikladno dozvoliti uporabu ekstrakata ružmarina (E 392) kao antioksidansa u nadjevima za punjenu suhu tjesteninu.
(7)
U skladu s člankom 3. stavkom 2. Uredbe (EZ) br. 1331/2008, Komisija treba zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako dotično ažuriranje neće imati učinak na zdravlje ljudi. Budući da odobrenje uporabe ekstrakata ružmarina (E 392) kao antioksidansa u nadjevima za punjenu suhu tjesteninu predstavlja ažuriranje tog popisa koje neće imati učinak na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća uspostavom popisa prehrambenih aditiva u Uniji (5), Prilog II. kojim se uspostavlja popis prehrambenih aditiva Unije odobrenih za uporabu u hrani i uvjeti uporabe primjenjuje se od 1. lipnja 2013. Kako bi se omogućila uporaba ekstrakata ružmarina (E 392) u nadjevima za punjenu suhu tjesteninu prije tog datuma, potrebno je navesti raniji datum primjene u pogledu te uporabe tog prehrambenog aditiva.
(9)
Prilog II. Uredbi (EZ) br. 1333/2008 treba stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja i nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Izmjena Uredbe (EZ) br. 1333/2008 Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. prosinca 2012.

Labels: 0
3
17